**مسلسل شقة 6**

**انتاج شركة ديفرنت ارت**

**الحلقة الخامسة**

منتج فني اخراج

مصطفي يوري محمود كامل

**مشهد 1( تم تصويره م12+13+21 ح4) شقةإنجي/ باب الشقة ن/د**

**مشهد 12 خارج شقة إنجي/البسطة ن/د**

صباح تمسك بكمية قطع لحم في يد وباليد الأخرى تقذف اللحم للقطط من الممكن **-**

أن ترتطم قطع اللحم بباب شقة إنجي..... القطط تتجمع على قطع اللحم بسرعة...

عينا صباح تلمع وكأنها تتلذذ برمي اللحم للقطط.

**مشهد 13 شقة إنجي الصالة ن/د**

تبتعد إنجي عن العين السحرية في ذعر

**مشهد 21 خارج شقة إنجي/البسطة ن/د**

تفتح إنجي باب الشقة بهدوء ....

**-** تنظر في أرض البسطة نجد أن القطط قد أكلت كل قطع اللحم.. ولكنها ترى

قطعة لحم بالقرب من باب شقة ماهر...

**-** تتحرك بهدوء وتمد يدها لتمسك قطعا اللحم . في تلك اللحظة تتعرض لهجوم

قط شرس يريد أن يأخذ تلك القطعة ويزووم .. تذكر إنجي تبتعد هي والقط

يتبادلان النظرات إنجي تهم بالهجوم على القط الذي يبتعد....

تسرع إنجي بأخذ قطعة اللحم وتدخل الشقة بسرعة.

CUT

**مشهد 2 (تم تصويره م22 ح4) شقة إنجي/ الصالة ن/د**

**-** تدخل إنجي شقتها.

**-** تتجه إلى منضدة تنظر إلى قطعة اللحم وتشمها ويبدو عليها الاشمئزاز....

**-** تفكر قيلاً : ثم تمسك بتليفونها المحمول .. تفتحه وتتصل برقم ....

إنجي : ألو .... ناهد .. إزيك

الحمد لله .. سمعاني يا ناهد

من فضلك .. ممكن تبعتيلي رقم تليفون قريبك بتاع الطب الشرعي.

**مشهد 3 (جديد) أمام الجريدة ن/خ**

ناهد خارجة من الجريدة

ناهد

معلش يا حبي طول اليوم كان عند شغل خارجي ورجعت بعدها على الجريدة يوم طويل معلش معرفتش ارد عليكي

ناهد

تمام هبعتهولك دلوقتي حالا

انتي عايزاه في حاجة ضروري

حاضر حاضر انتي تمام

**مشهد 4(تم تصويره م1 ح5) شقة إنجي ن/د**

**\_**نرى انجي على استعداد للخروج ونراها تحاول الاتصال بيوسف فلا يرد ثم تمسك

بقطعة اللحم تضعها فى كيس ثم تضعها في حقيبتها وتخرج

**مشهد 5(تم تصويره م3 ح5) أمام العمارة ن /خ**

\_انجي تتجه في عجل الى سيارتها واثناء ذلك

\_ نرى زاهى يقف متكئا على حائط العماره ويدخن سيجاره وما ان يرى انجى حتى

يستوقفها

**زاهي :**

**صباح الخير يا استاذة انجى ... بنت حلال لسه كنت بفكر فيكى**

**انجى :**

**صباح النور يا استاذ زاهى بتفكر فيا ليه خير**

**زاهى :**

**لقيتى مشترى للشقه ولا لسه ؟**

**انجى :**

**لا لسه والله يا استاذ زاهى ..**

**زاهى :**

**طيب باقولك ايه انا كنت بافكر فى حاجه كده ...**

**انجى : ) تقاطعه (**

**طيب ممكن نتكلم بعدين يا استاذ زاهى ......**

\_ تهم بالتحرك من امامه

**زاهى :**

**انا مش هاخد من وقتك كتير يا استاذه ...**

**\_** تقف انجى

**انجى :**

**اتفضل يا استاذ زاهى بس بسرعه ارجوك**

**زاهى :**

**انا يعنى كنت باقول لو .....**

**\_**يرن جرس هاتف انجى فتقاطع زاهى وتتنحى جانبا منه

**انجى :**

**ايوا يا دكتور يوسف ازاى حضرتك انا انجى اسفة على الازعاج ... انجى زميلة**

**ناهد وياسر فى الجريده اللى .... اهلا بحضرتك انا كنت محتاجه اتكلم مع حضرتك**

**فى موضوع مهم جدا ... اه ... طيب معلش انا اسفه بس هو الموضوع اللى**

**عايزك فيه لا يحتمل التأجيل ... متشكرة جدا ... تحب نتقابل فين .. ايوة عارفاه**

**انا هتحرك على هناك حالا**

**انجى :**

\_ تنهى المكالمه وتلتفت الى زاهى

**اسفه يا استاذ زاهى اتفضل كنت بتقول ايه**

**زاهى :**

**انا كنت يعنى باقول لو حضرتك قافله من الشقه قوى يعنى ... ومادام مش لاقيه**

**حد يشترى منك ... اشترى منك انا**

\_ تنظر له باستغراب

**انجى :**

**هو حضرتك مش كنت قولتلى ان ما ماعكش فلوس تردلى المبلغ اللى دفعته**

**زاهى :**

**ايوه ما هو انا فعلا ما ماعيش المبلغ اللى دفعتيه ... انا يعنى كنت باقول مادام**

**انتى مش مرتاحه فى الشقه ممكن اديكى نص المبلغ و .....**

\_ تنظر اليه انجى وقد فهمت مرادة

انجى :

**باقولك ايه يا استاذ زاهى انا مش هاسيب الشقه**

**زاهى :**

**يا سبحان الله ... خلاص يا ستى انا غلطان**

\_ تنظر اليه انجى فى شك

**انجى :**

**عن اذنك يا استاذ زاهى لازم اتحرك**

**زاهى :**

**لا ولا يهمك اتفضلى... اتفضلى يا استاذه الله يكون فى عونك ...**

\_ تتجهه انجى لسيارتها وتركب السيارة وتنطلق

**مشهد 6 (تم تصويره م4 ح5) الكافيه ن/د**

**\_**يوسف وانجى على الطاولة فى الكافية وامامهم القهوة

**انجى :**

**ميرسي جدا ان حضرتك فضيت نفسك عشان تقابلنى بصراحه ماكنتش متوقعه**

**خصوصا انك اتضايقت ومشيت فجاءة المره اللى فاتت .... فاحسيت انى اتسببت**

**ليك فى احراج انا مش بصراحه فاهماه ... بس عموما انا اسفه لو كنت قولت**

**حاجه ضايقتك ساعتها ..**

**يوسف :**

\_ متهربا من الحوار بابتسامه وايمائه

**قوليلى اقدر اساعدك ازاى يا استاذة انجى .. بس لو الموضوع ليه علاقة**

**بالخزعبلات بتاعت ياسر معلش انا اسف مش هقدر اساعدك فى حاجة**

**انجى :**

**اللى انا جيالك علشانه يا دكتور هو اللى هيعرفنى اذا كانت خزعبلات ولا واقع**

**حصل شوفته وسمعته وحسيت بيه ....**

**يوسف :**

**اتفضلى**

**انجى :**

**انا ... اكتشفت ان زياد مش قاصد يخوفنى ...**

**يوسف :** ) يقطعها (

**زياد مين ؟**

**انجى :**

**الشبح اللى بيظهرلى فى الشقه**

**يوسف : ) ساخرا (**

**والله ؟ ! اومال قصده ايه بقى**

**انجى :**

**قصده يخلينى اكشف مين اللى قتله**

**يوسف :**

**وهو اتقتل اصلا ؟**

**انجى :**

**هما فاكرينه اختفى ...**

**يوسف :**

**هما مين ؟**

**انجى :**

**السكان**

**بس هو اتقتل وانا شاكه ان اللى قتلته الست صباح**

**يوسف :**

**صباح دى اللى حكيتيلى المره اللى فاتت انها بترمى اللحمه للقطط ؟**

**انجى :**

**الله ينور عليك ...ماهو انا بقى شاكه كمان ان اللحمه دى لحمة زياد**

**يوسف :**

**وايه اللى مشكك؟**

**انجى :**

**شوفت كده فى الرؤيا**

**يوسف :**

**الله .. انا معجب جدا بخيال حضرتك ...**

**انجى : ) تقاطعه (**

**انا عارفه ان حضرتك بتتريق ... بس اعتبرنى واحده مجنونه او مريضه نفسيا**

**وباشوف تهيؤات ... ويا سيدى اعتبر نفسك بتساعدنى عشان اتعالج**

**يوسف :**

**استاذه انجى انا طبيب شرعى مش طبيب نفسي ..**

**انجى :**

**ما انا عارفه يا دكتور يوسف .. ماهو انا طلبت مساعدتك انت تحديدا عشان كده**

**يوسف :**

**ماهو انا لحد دلوقتى برضو مش فاهم انا مطلوب منى ايه عشان اقدر اساعدك**

\_ تخرج انجى قطعة اللحم وتضعها امامه

**انجى :**

**انا عايزه احلل حتة اللحمه دى ...**

**يوسف :**

\_ ينظر لها بدهشه ويخرجها من الكيس ويلمسها فتتبدل ملامحه الى الحده

**هى دى اللحمه اللى بترميها صباح للقطط ؟**

**انجى :**

**ايوه ..**

\_يوسف ينهض مسرعا

**يوسف : قومى معايا بسرعه**

**انجى :** ) وهى مخضوضه (

**انجى :**

**فى ايه ... هى لحمة ادميه فعلا .؟؟..**

\_يوسف لا يرد وهو يضع قطعة اللحم فى الكيس مرة اخرى ويضعها فى حقيبته

**انجى :**

**هانروح فين طيب ؟**

**\_ cut \_**

**مشهد 7(جديد) عربية يوسف ن/خ**

يوسف وانجى فى السياره ويوسف ينطلق مسرعا

انجى :

لو سمحت رد عليا دى لحمة زياد صح ؟

يوسف :

واضح انها لحم بشري من النسيج بس لازم نطلع عندي في مصلحة الطب الشرعي بس قبل كده لازم النيابه تبعتلي طلب بالتحليل يعني اجراءات روتينية مالكيش دعوة بيها وبعدها هنطلع على النيابة المهم انتى قولتيلى ان الست جوزها مختفى ؟

انجى :

ايوه

يوسف :

يبقى فى الغالب هايكون جوزها

انجى :

بس انا متأكده انه زياد ... انا شوفته فى الرؤيا ...

يتوقف يوسف فجأه بالسيارة

يوسف :

لوسمحتى قدام النيابه اوعى تجيبى سيرة الرؤيا والكلام الفارغ ده بتاع ياسر

انجى :

 كلام فارغ ايه يا دكتور .. حضرتك احنا معانا على كلامك قطعه من لحم بشري ، وهانشوف انه زياد.. بس لما يطلع زياد ماتبقاش تقول كلام فارغ

\_ ينظر لها يوسف وهو يتحرك مره اخرى بالسياره

يوسف :

اسمعينى كويس ارجوكى لان دى قضيه كبيره وممكن تلاقى نفسك متهمه ... انتى

هاتقولى انك شكيتى فى اللحمه عشان الست تصرفاتها غريبه وانتى كنتى سامعه

ان جوزها مختفى

انجي

طيب مهو ده اللي حصل فعلا هيتهموني ليه انا مالي

يوسف

اهو بقولك عشان جو الغيبيات والهجص بتاعكم ده انا مش بحبه ولا ينفع يتقال اصلا قدام تحقيقات ونيابة\_

انجي

ممكن اسألك هل الموضوع ده حصل معاك قبل كده

يوسف

موضوع ايه

انجي

قصدي مريت بتجربة زي دي

هاتف انجي يرن

انجي

ايوه يا استاذ فهمي ، انا اسفة ملحقتش اخلص التحقيق بس اول ما اخلصه هبعته لحضرتك حاضر

يوسف

طبعا شغلك متأثر بسبب الافلام اللي حاصله معاكي دي

انجي

ده حقيقي حياتي كلها اتلغبطت من يوم وفاة ماما ، المهم هترد عليا اذا كنت مريت بحاجة شبه اللي بعدي بيه.

يوسف:

عايزه رأيي اللي هو خلاصة تجربتي من غير ما ندخل في تفاصيل لو سمحتي ، ابعدي خالص عن العالم ده وتسيبي البيت يا اما نحاول نلاقي تفسير منطقي واجابات مقنعة توصلنا ولو سمحتيلي نحاول مع بعض.

انجى

حاضر ، بس ده معناه ان الست دي قتالة قتله صح مش مجرد ست مجنونة ؟

**مشهد 8(جديد) مكتب وكيل النيابة ن/د**

يوسف وانجى يجلسان امام وكيل النيابه ونرى من اللافته على المكتب اسمه "

محسن بسيوني "

يوسف

ده التقرير اللي يثبت انها لحم بشري احنا لسه جايين من المعمل

وكيل النيابه :

وحضرتك ايه اللى خلاكى تشكى في اللحمه ؟

انجى :

كل حاجه يا فندم تدعو للشك ست غريبه وتصرفاتها اغرب وكل يوم ترمى لحمه

للقطط ... واللحمه ريحتها غريبة وخصوصا لما عرفت ان جوزها مختفى ده اللى زود شكى اكتر وخلانى استعين بدكتور يوسف

وكيل النيابه :

وانتى عرفتى منين ان جوزها مختفى ؟

انجى :

سمعت من السكان بيقولوا انه طفش منها ... بس انا بصراحه كنت حاسه ان فى

حاجه غلط

يوسف

هتعمل ايه دلوقتي يا فندم

وكيل النيابة

هطلع امر ضبط واحضار لصباح عشان نسمع اقوالها لان كده ممكن نكون قصاد جريمة قتل

انجي

قتل

بس ممكن بعد اذنك بالراحة عليها عشان هي ست صحتها تعبانة

وكيل النيابة

بالراحة !!

يوسف

قصدها انها مريضة نفسيا يعني .. معلش احنا اسفين شوف شغلك

يوسف يوجه كلامه لانجي

يوسف

ممكن لو سمحتي تسيبي القانون ياخد مجراه بدون تدخل

**مشهد 9( تم تصويره م8 إلي م13 ح5) شقة صباح+أمام شقتها ن/د**

**م / 8 سلم العماره امام شقة صباح ن.د**

**\_ نرى وكيل النيابه وصباح وانجى ويوسف واسلام ومعهم فريق التحقيقات وبعض**

**رجال الامن يصعدون الى شقه صباح**

**وكيل النيابه :**

**افتح يابنى الشقه**

**\_ يتقدم احد افراد الامن ويفتح الشمع من على الشقه**

**\_ ماهر يفتح باب شقته ويخرج**

**ماهر :**

**يا ساتر يارب .. ايه ده فى ايه ؟**

**\_ نرى زاهى نازلا من على السلم**

**زاهى :**

**استر يا رب**

**\_يدخل وكيل النيابه وفريق البحث الجنائى الى شقه صباح يتبعهم يوسف وانجى**

**زاهى :**

**خير يا استاذه فى ايه ...عملت ايه الست صباح ؟**

**انجى :**

**هانعرف دلوقتى كل حاجه يا استاذ زاهى ..**

**زاهى :**

**استر يا رب**

**\_ cut \_**

**م / 9 شقة صباح – الصاله ن . د**

**\_وكيل النيابه يقف فى منتصف الصاله بينما فريق التحقيقات يجمع الادله ويرفع**

**البصمات فى كل مكان بالشقه ونرى يوسف وانجى يقفان فى ركن قرب الباب**

**وصباح واقفه بجوار وكيل النيابه وهى تهزى**

**صباح :**

**انتوا كده هاتصحوا ممدوح وهو مابيبحبش حد يصحيه هايزعقلكوا ويضربكوا زى**

**ما بيضرب الجربوع اللى بيخوفنى**

**وكيل النيابه :**

**مين اللى بيخوفك**

**صباح :**

**الجربوع**

**وكيل النيابه :**

**مين الجربوع ؟**

**صباح : ) تخفض صوتها (**

**هششششش ... ماتجيبش سيرته احسن يجى ... وانا بخاف منه قوى ..**

**وكيل النيابه :**

**لا قوليلي وانا هاحميكي منه**

**صباح : ) تصيح بصوت عالى (**

**مش هاتقدر ... ماحدش هايقدر عليه غير ممدوح ... يا ممدوح يا ممدوح**

**\_ تدخل فى هيستريا فيمسك بها افراد الامن ويجلسوها**

**\_ يخرج احد افراد فريق البحث الجنائي من المطبخ ومعه كيس به كميه كبيره من**

**اللحم يضعه امام وكيل النيابه الذى يفتحه ويقترب منه ليشمه ولكن واضح انه مجمد**

**وكيل النيابه : ) لصباح (**

**لحمة ايه دى يا ست صباح**

**صباح :**

**دى لحمة العجل اجيبلك حته من الموزه ... دى حلوة وبتدوب في البوق**

**وكيل النيابه : ) لسكرتير التحقيق (**

**صلاح حررلى مذكره للقاضى الجزئى للعرض على مستشفى الامراض العقليه**

**للكشف عن سلامة قواها العقليه**

**\_ نرى اسلام فى الخلفيه يتجه الى غرفة المخزن**

**\_ cut \_**

**م / 12 شقة صباح المخزن ن .د**

**\_ يفتح اسلام باب غرفة المخزن و وينظر فيها ونلاحظ وجود احد ثلاجات الجزارة**

**) ديب فريزر (**

**\_ cut -**

**م / 11 شقة صباح – الصاله ن .د**

**\_ وكيل النيابه يقف مع ماهر وزاهى وبالقرب منهم يوسف وانجى**

**وكيل النيابه : ) لزاهى (**

**وجوزها اختفى امتى بالظبط**

**زاهى :**

**من مده يا سعادة البيه ... وبلغت البوليس .. والبوليس جه وسألنا كلنا**

**وكيل النيابه :**

**يعنى هى فى التوقيت كانت واعيه ولا بتهزى كده برضو ؟**

**زاهى :**

**لا كانت واعيه ... هى لحست بعد ما اختفى ...**

**\_ cut \_**

**م / 12 شقة صباح غرفة المخزن ن .د**

**يتجه اسلام نحو الثلاجه التى لم تفتح بعد ويفتحها وينظر بداخلها فتجحظ عيناه وكأنه**

**فوجئ بشئ غريب**

**\_ cut \_**

**م / 13 شقة صباح – الصاله ن . د**

**\_ مازال وكيل النيابه يسأل ماهر وزاهى**

**وكيل النيابه : ) لماهر (**

**وهى كانت علاقتها بجوزها عامله ازاى**

**ماهر :**

**هى كانت بتغير عليه جدا وطول الوقت فى خناقات عشان هو يعنى كان لا مؤاخذه**

**عينيه زايغه شويه وبتاع ستات**

**وكيل النيابه :**

**طيب فى سكان تانى فى العماره غيركوا ؟..**

**ماهر :**

**مافيش الا انا واستاذه انجى وزا ......**

**\_ يقطعهم اسلام حاملا رأس زياد**

**اسلام :**

**لقينا دى جوه يا فندم**

**ينظرون جميعا فى ذهول**

**ماهر وزاهى : ) في نفس اللحظه (**

**زيااد ؟**

**\_ صباح تصرخ فى رعب**

**صباح :**

**الجربوع ... الجربوع قولتلكم هايجى الحقنى يا ممدوووح الحقنى يا ممدوووح**

**وكيل النيابة :**

**حطوا فى ايديها الكلبشات واتحفظوا عليها**

نرى وكيل النيابة يتجه لزاهى وماهرويوجه كلامه لكل منهما

**وكيل النيابة:**

**مين زياد ده ... انتوا مش قولتوا ان جوزها اسمه ممدوح**

**زاهى :**

**ده مش ممدوح يا بيه .. ده زياد اللى كان ساكن قبل الاستاذة انجى**

**وكيل النيابة :**

**وايه اللى يخليها تقتله**

**ماهر:**

**معرفش بس اخر حاجة كنت اتوقعها ان صباح تقتل زياد ..**

**وكيل النيابة :**

يسأل زاهى

**مين زياد ده يا زاهى ؟!**

**\_ cut \_**

**مشهد10 (جديد) مكتب وكيل النيابة ل/د**

تحقيق محسن بسيوني وكيل النيابة بحضور كل من كاتب التحقيق وصباح تقف امامه وفي يدها الكلبش

وكيل النيابة

انتي بتأكلي قطط سلم العماره ايه يا صباح

صباح

بأكلهم لحمه يعني هأكلهم ايه مثلا

وكيل النيابة

ايوه لحمه نوعها ايه يعني

صباح

لحمة عجل بس حلوة اوي

وكيل النيابة

وبتشتريها منين

صباح

انا ما بشتريش لحمه ، جوزي هو اللي بيجيبلنا وبيحب اعمله عليها خضار في ورقة اللحمه اصل طبيخي لا يعلا عليه

وكيل النيابة

حلو يعني اللحمه دي بتاعتك ؟

صباح

لا بتاعت ممدوح

وكيل النيابة

بتاعت ممدوح ازاي يعني

صباح

ممدوح جوزي الجزار دي لحمته

وكيل النيابة

قصدك ان انتي قتلتيه وقطعتيه وبتأكليه للقطط مش كده

صباح

لا طبعا اقتل ممدوح مش ممكن طبعا ده جالي بعد شوقه عارف كام دكتور قالي مش هتخلفي بس ربنا اراد

وكيل النيابة

لا حول ولا قوة الا بالله

وكيل النيابة بعد ان يأس من التحقيق منها يوجه كلامه للكاتب

طلع اذن تفتيش لبيت صباح

صباح

لا تفتيش ليه يا فندم القطط مش بتدخل عندي الشقة خالص انا بأكلهم دايما ع السلم

وبعدين انا اساسا عايزه اروح عشان لو ممدوح رجع ومالقانيش هيزعل مني وانا مش متعوده اخرج من غير ما اقوله .. لو سمحت وبعدين انا من امبارح بنفس الهدوم

**مشهد11 (جديد) المطعم ل/د**

يوسف وانجي في المطعم

يوسف يتحدث مع وكيل النيابة

يوسف

تمام صح كده يمكن تقدر توصل للحقيقة ان شاء الله هحاول اكون موجود ماشي سلام

انجي

ايه اللي حصل

يوسف

محسن استجوبها ما قدرش يوصل لحاجة بيقولي دي يا اما مجنونة يا اما بتدعي الجنون عشان تخرج من القضية لو كانت فعلا هي اللي قاتله

انجي

تفتكر اللي بيحصلي في الشقة دي هيخلص بمجرد ما نوصل لحل القضية دي

يوسف

مش عايزين نسبق الاحداث كل حاجة هتبان بكره ان شاء الله

انجي

تعبتك معايا بجد شكرا

يوسف

مهو عشان تعبتيني ممكن اكل بقى يمكن انسى

CUT

**مشهد12(جديد) سيارة يوسف ل/د**

اتصال هاتفي من ناهد

ناهد

ايوه يا يوسف انا قلقانه اوي على انجي ايه اللي حصل ده

يوسف

بصي انا مش عارف اطمنك واقولك مجرد جريمة قتل حصلت في شقة جارتها مش اكتر بس كمان الموضوع مش مفهوم ومربك ومش لاقيله تفسير

ناهد

انا اسفة ان انت دخلت في الحكاية دي وانت مش ناقص ، طيب انا عرضت عليها تيجي تقعد وهي مش عايزه زي ما تكون استحلت الحكاية

يوسف

مش عارف مين ممكن يساعدنا نفهم اللي بيحصل بعيد عن سكة جوزك اللي مابيجيش منها غير الخراب

تصمت ناهد

يوسف

انا اسف والله يا ناهد بس فعلا انا بحاول الاقي حل واخرجها من اللي هي ممكن تلاقيه تفتكري ممكن توافق تروح لدكتور نفساني

ناهد

وايه علاقة الدكتور النفساني باللي بيحصلها

يوسف

يووووه يا ناهد معرفش بس وارد يكون ليه تفسير في علم النفس يعني تهيؤات هواجس خلل نفسي انا ايش عرفني

**مشهد 13(تم تصويره14C+14A+14B ح5) شقة إنجي ن/د**

**مشهد تمثيل صباح للجريمة**

**م/14A شقة صباح ( الصالة) غ/د**

**نرى راس زياد وبعض من اعضائة ملقاه على الجراب الجلد الخاص بالجثث واسلام يقوم بفحص راس زياد وهو يرتدى الكمامة والجوانتى ويقترب منه وكيل النيابة ثم يخرج منديل يضعه على فمه ويقترب من الراس وينظر فيها ويوجه كلامه لاسلام**

**وكيل النيابة :**

**ايه يا اسلام وصلت لايه ؟**

**اسلام :**

**فى جرح يا فندم فى اخر الراس يبدو انها من خبطة شديدة**

**وكيل النيابة:**

**يبقى هى خبطته وفقد الوعى وبعدين قطعته**

**اسلام :**

**لا يا فندم الخبطة كفيلة انها تودى للموت على طول دى خبطة مباشرة فى النخاع المستطيل**

**ينظر لاسلام ويقترب منه بصوت منخفض**

**وكيل النيابة :**

**تراهنى يا اسلام انه فقد الوعى قبل ما يموت**

**اسلام يبتسم**

**اسلام:**

**اراهنك**

نرى احد افراد الامن ياتى لوكيل النيابة وفى يده كيس به عبوة عصير وزجاجة ماء نرى وكيل النيابة يحمل عبوة عصير وزجاجة الماء ويتجه نحو صباح الجالسة مكبلة اليدين بالكلبشات وفى حالة ذعر وخوف ويقف بجانبها احد اف

**وكيل النيابة:**

**فك الكلابشات من ايديها وسيبنى انا والست صباح شوي**

يقوم فرد الامن بفك الكلابشات عن صباح وينصرف

وكيل النيابة يمد يده لصباح بعبوة العصير

**اتفضلى يا ست صباح ..**

تنظر له صباح بخوف..

**متخافيش خلاص احنا مشينا زياد ومش هيقرب منك تانى**

صباح تمد يدها وتاخذ عبوة العصير من وكيل النيابة ويجلس بجانبها ويفتح زجاجة ماء ويشرب منها

**قوليلى بقى ..انتى قتلتيه ليه ؟**

**صباح:**

**(بعصبية) انا مقتلتوش انا ضربته على دماغه و حبسته فى التلاجة**

**وكيل النيابة:**

**انا اسف.. حبستيه فى التلاجة ليه ؟**

**صباح:**

**علشان بيخوفنى وعايز ينتقم منى من اللى بيعمله فيه ممدوح**

**وكيل النيابة:**

**ليه هو ممدوح كان بيعمله ايه**

**صباح:**

**بياكله الجزمة وبيهزئة وبيضربه ..الجربوع بتاع النسوان**

**وكيل النيابة :**

 **وممدوح بقى حبساه فين ؟**

**صباح :**

**انا احبس ممدوح ..احبس ممدوح ليه ده جوزى حبيبى**

**زمانه جاى دلوقتى وهخليه يرنه حتة علقة السافل الواطى ده**

**وكيل النيابة:**

**طيب ممكن تقوليلى لو مش هضايق حضرتك.. لما دخل عليكى الشقة هنا ..عملك ايه بالظبط خلاكى تحبسيه**

**صباح:**

**يدخل فين .. هو يقدر يهوب ناحية الشقة ..ده كان ممدوح بهدله**

**وكيل النيابة:**

**طيب اتخانقتى معاه فين بالظبط قبل ما تحبسيه فى التلاجة**

تنظر صباح لوكيل النيابة

**Cut**

**م/14B امام بسطة شقة صباح غ.د**

**نرى انجى فى حالة انهاك ويوسف يقف معها ووكيل النيابة يخرج من شقة صباح للتحدث مع انجى**

**وكيل النيابة:**

**استاذة انجى بعد اذنك محتاجين ندخل شقتك**

**انجى:**

**ليه يا فندم فى حاجة**

**وكيل النيابة:**

**صباح بتقول انها قتلت زياد جوا شقتك**

انجى تنظر ليوسف ويوسف ينظر لها فى حاله من الاستيعاب

**CUT**

 **م/14C شقة انجى ل.د**

**نرى انجى ويوسف ووكيل النيابة وافراد البحث الجنائى داخل شقة إنجي ونرى صباح تقف وتقوم بتمثيل الجريمة واثناء ذلك انجى تستعيد الفلاش باك الذى راته لصباح وهى تضرب زياد على راسه ثم تلفه فى ستارة الحمام وتجره الى باب الشقة ونعود فى الواقع لصباح وهى تمثل الجريمة حتى ان انتهت**

**وكيل النيابة :**

**لما دخلتى بيه شقتك قبل ما تقطعية وتحبسيه فى التلاجة كان فيه الروح ولا كان مات**

**صباح:**

**كان فيه الروح.. علشان كده قطعته وحبسته كان عايز يقتلنى..الجربوع ابن الجرابيع ولسه برضو حاططنى فى دماغه وعايز يموتنى**

**وكيل النيابة لافراد المباحث**

**وكيل النيابة:**

**حطو الكلابشات فى ايديها وشمعوا شقتها وخدوها على العربية**

**يقوم افراد المباحث بتقيد يد صباح وهى فى حالة هيستيرية ويخرجون بها من شقة انجى وهى فى حالة صراخ وهياج شديد وتصرخ وتنادى على ممدوح**

**وكيل النيابة لاسلام**

**وكيل النيابة:**

**ايه رايك بقى يا عم اسلام قولتلك فقد الوعى الاول**

**اديك خسرت اهو**

**اسلام :**

**على العموم يا فندم دى ست مجنونة كده كده هنشرح وهنعرف ايه اللى حصل بالظبط**

**وكيل النيابة :(يمزح)**

**اسلام .. اوعى تكتب تقرير على مزاجك علشان تكسب الرهان ده شغل**

**يضحك اسلام**

**CUT**

**مشهد 14 (تم تصويره م15 ح4) خارج العمارة ل/خ**

\_ يخرج وكيل النيابه الى سيارته ويتبعه فريق البحث الجنائي وبعض العساكر ممسكين بصباح التى اصبحت فى حاله هيستيريه تماما ويضعوها فى سيارة الشرطه وينطلقوا جميعا بينما تقف انجى ويوسف وماهر وزاهى وعدد من الماره يشاهدون المنظر ثم يتفرق الماره ويدخل زاهى وماهر الى العماره وهم يتحدثان مع بعضهما دون ان نسمع ما يقولونوتبقى انجى مع يوسف فقط

 **انجى :**

**انا متشكرة جدا يا دكتور يوسف انك ساعدتنى**

**يوسف :**

**انا ماعملتش غير واجبي واللى بيمليه عليا ضميري .. وانا اللى اسف لو كنت اتعاملت معاكى بطريقه مش لطيفه**

**انجى :**

**لا ولا يهمك انا مقدرة وعارفه ان اللى حصل صعب اى حد يصدقه**

**يوسف :**

**عموما انتى لازم ترتاحى دلوقتى بعد اليوم المرهق ده .. تصبحى على خير**

**انجى :**

**وانت من اهله**

\_ يركب يوسف سيارته ويتحرك بينما تدخل انجى الى العماره .

**\_ cut \_**

**مشهد15(تم تصويره م17+18 ح5) شقة يوسف/الصالة+غرفة نوم يوسف ل/د**

**م / 17** **شقة يوسف الصالة** **ل .د**

\_ يوسف يدخل من باب شقته متعب للغايه فيجد صفيه تنتظره

**صفية :**

**حمد الله على السلامه يا يوسف**

**يوسف :**

**الله يسلمك يا امى**

**صفية :**

**تحب احضرلك العشا ؟**

**يوسف :**

**لا يا ماما انا تعبان مش قادر ... ايه اخبار منه ؟**

**صفية :**

**فضلت يا حبة عينى مستنياك عشان تلعب معاك شويه وبعدين النوم غلبها ...ما رضيتش اشيلها عشان ما تصحاش وسيبتها نايمه على سريرك**

\_ يوسف يتجه الى غرفته مباشرة ويفتح الباب

**Cut**

**م / 18 شقة يوسف - غرفة النوم ل . د**

يدخل يوسف الى الغرفه ويجد منه نائمه وهى تحتضن دميتى " السا وآنا " فيبتسم ويقترب منها فى حنان ويجلس الى جوارها على السرير ويقبلها فتستيقظ منه وتنظر لها بحزن

**منه :**

**على فكرة انا زعلانه منك وآنا وألسا كمان زعلانين**

**يوسف :**

**يا نهار ابيض ليه بس ؟**

**منه :**

**عشان انت اتأخرت وهما كانوا عايزين يلعبوا معاك**

**يوسف :**

**لا انا ما اقدرش على زعلك** ( يقبلها ) **ولا على زعل آنا** ( يقبل السا ) **ولا زعل ألسا**

(يقبل آنا )- منه تصحح له اسماء الدميتين

**منه :**

**يا بابا ... دى آنا ودى ألسا .. انت على طول بتنساهم كده**

**يوسف :** ( مصححا )

**اه لا مؤاخذه يا ست آنا لا مؤاخذه يا ست ألسا**

\_ يقبلهم ويحتضن منه

**يوسف :**

**يلا بيناا ننام والصبح نلعب كل الالعاب احسن بابا تعبان خالص**

\_ يغمض عينه ويسحب الغطاء ويأخذ منه فى حضنه وينام

\_ تفتح منه عيناها بعد أن نام يوسف ثم تجلس وتمسك بالعرائس وتتحدث االيهم

**منه :**

**معلش هو بابا كده على طول بيتاخر وينام ... احنا بقى نلعب مع ماما لما تيجى**

\_ تنظر خلفها الى جوار السرير وكأنها رأت نيجار

**منه :**

**ماما ...**

**\_ cut \_**

**مشهد 16 (تم تصويره م20+23 ح5) شقة إنجي ل/د**

**م / 20 شقة انجى الصاله وخارج الشقه ل . د**

\_ تفتح انجى الباب فتجد ساره واقفه تنظر الى باب صباح الظاهر من خلفها وعليه شمع احمر وشرائط صفراء ثم تنظر الى انجى

**سارة :**

**هو فى ايه ؟**

**انجى :**

**يا نهار ابيض ... انتى فين يا بنتى ؟**

**سارة :**

**انا كنت مع ماما فى عزا خالتى ..**

**انجى :**

**يا حبيبتى ... البقاء لله .. طب تعالى ادخلى**

\_يدخلان

**\_ cut \_**

**م / 23 شقة انجى الصاله ل . د**

\_ انجى وساره يجلسان ويشربان القهوه وساره يبدو عليها الدهشه والرعب

**ساره :**

**يا نهار ابيض يا انجى ... بتقولى ايه ؟ ... يماما ... يعنى اللحمه اللى كنا طالعين نازلين عليها دى طلعت لحمة زياد ؟!!!!**

**انجى :**

**حاجه صعبه فعلا ... انا لحد دلوقتى ساعات باحس انى فى حلم**

**سارة :**

**بس بجد يخربيت جمدان قلبك .. انتى ازاى قاعده فى الشقه بعد كل ده**

**انجى :**

**هاعمل ايه بقى قدري كده**

\_ تنهض سارة وتستعد للذهاب

**ساره :**

**بجد لولا ماما ماقدرش اسيبها لوحدها كنت بييت معاكى بس انتى عارفه بقى**

**انجى :**( وهى توصلها للباب )

**ماتقلقيش يا حبيبتى الصحافه خلت قلبنا ميت**

**ساره :** ( ضاحكه )

**عرفتى ليه بقى كان نفسي اطلع صحفيه ...** ( ثم تتحرك للخارج )**يلا خلى بالك من نفسك**

**انجى :**

**حاضر يا حبيبتى وانتى كمان**

\_ تخرج ساره وتغلق انجى الباب .. وتتجه ناحية غرفة النوم ... ثم تسمع صرخه مدويه من ساره فتلتفت مفزوعه

**\_ cut \_**

**مشهد17 (مشهد مضاف في التصوير وتم تصويره) سلم العمارة/أمام باب شقة إنجي ل/د**

**مشهد صريخ سارة خوف من القطط والنور مقطوع**

**نهاية الحلقة الخامسة**